részlet

Budapest, 2023

A fordítás alapjául szolgáló mű:
Ed Mylett: The Power of One More: The Ultimate Guide to Happiness and Success

Copyright © 2022 by John Wiley & Sons, Inc.
All rights reserved. This translation published under license with the original publisher John Wiley & Sons, Inc., and any other copyright, trademark or other notice instructed by Wiley.

Hungarian translation © Beke Cz. Zsolt, 2023

XXI. Század Kiadó, 2023

Cover Design and Image © Zero Degrees Media

ISBN 978 963 568 334 5

21. Század Kiadó – XXI. Század Kiadó Kft., Budapest
Felelős kiadó Bárdos András és Rényi Ádám
Kiadványfelelős Kovács-Rényi Anna

Szerkesztette Daróczi Péter
Előkészítés Török Judit
Korrektúra Takács Andrea

Elektronikus változat
Ambrose Montanus

Annak az embernek, aki megmutatta nekem a Még Egy valódi jelentését:

édesapámnak, Edward Joseph Mylett Jr.-nak

Tartalom

Bevezetés

1. Még Egy személyiség

2. Még Egy nap a Mátrixban

3. Még Egy próba

4. Még Egy és az időbeosztás öt alapelve

5. Még Egy érzés

6. Még Egy kapcsolat

7. Még Egy álom

8. Még Egy kérdés önmagunkhoz

9. Még Egy cél

10. Még Egy komoly elvárás

11. Még Egy lehetetlen gondolat és a lehetőség megvalósítása

12. Még Egy szokás

13. Még Egy szorzó

14. Még Egy kényelmetlenség

15. A vezetés Még Egy definíciója

16. Még Egy és a 11 vezetői alapelvem

17. A higgadtság Még Egy fokozata

18. Még Egy ima

19. Utolsó Még Egy

A szerzőről

Bevezetés

AMég Egyszer ereje annak a filozófiának a kiteljesedése, amelyet már több mint harminc éve fejlesztek.

A Még Egyszer ereje alapjában véve arról szól, hajlandó vagy-e megcsinálni még egy kört, elintézni még egy hívást, felkelni egy órával korábban, kialakítani még egy kapcsolatot, vagy megtenni még egy valamit, amit az adott helyzet megkíván.

Akkor élheted igazán teljesen az életedet, ha „még egy” valamivel többet teszel annál, mint amit a világ elvár tőled.

A Még Egyszer erejében olyan, általam is alkalmazott stratégiákról olvashatsz, amelyekkel megváltoztathatod az életedet. Ha a Még Egy elvét követve élsz, teljesen átalakíthatod a kapcsolataidat, a pénzügyeidet, az érzelmeidet, az üzleti hozzáállásodat és az életszemléletedet.

Nem átlagosnak vagy mindennapinak születtél. Azért vagy itt a földön, hogy valami nagyszerűt tegyél az életedben. Ennyit tudok rólad.

A Még Egyszer ereje dinamikus szerződés köztünk ötletek és ismeretek elengedhetetlen átadására. A személyiségedtől függ, hogy személy szerint rád hogyan lesz hatással mindaz, amit ebben a könyvben olvashatsz. Ha másképp gondolkozol és cselekszel, akkor megtalálod a válaszokat azokon a területeken, amelyek számodra a legfontosabbak.

Az egészben az a legszebb, hogy általában ezek a válaszok viszonylag egyszerűek.

Valamiért azonban még nem találtál rá ezekre a válaszokra, vagy egyedül nem tudtad megoldani a helyzetet. Komoly fejtörést okozhat, hogy rájöjjön az ember, mi legyen az első lépés. Az emberek többsége abban a tévhitben él, hogy milliónyi dologban kell változniuk, hogy megváltozzon az életük. Nem is járhatnának messzebb a valóságtól.

Én már megtanultam, és most neked is megtanítom, hogy gyakran csak még egyvalamire van szükséged. Ez mindössze még egy lépést jelent a kiindulóponttól.

Tedd meg ezt a MÉG EGY lépést.

Hihetetlen, de sokkal közelebb vagy ahhoz, hogy megváltoztasd az életedet, mint gondolnád. Csak még egy találkozó, még egy kapcsolat, még egy döntés, még egy lépés, még egy gondolat kell ahhoz, hogy azt az életet élhesd, amit megérdemelsz. A Még Egyszer ereje arra hív, hogy minden erőddel arra összpontosíts, és megszállottan keresd a még egy lehetőségeket az életedben. Minél hamarabb észreveszed és megvalósítod ezeket, annál jobban megváltozik az életed.

A gondolatoknak és a tetteknek nem kell nagyszabásúaknak lenniük. Azonban, ha az apró gondolatokat és tetteket összeadod, az így elért változás valóban nagyszabású lesz.

Megtanítalak arra, hogyan tarthatod meg az ígéreteidet, hogyan alakíthatsz ki egy belső hitrendszert, mert sokkal jobb életet érdemelsz, mint amit most élsz. Ha alkalmazod a Még Egy stratégiáit, olyan elvrendszer szerint élhetsz, ami sokkal hatékonyabb, mint másoké.

Ez a könyv nem csak azt mutatja be, hogyan lehetsz sikeresebb az üzletben vagy a kapcsolataidban; persze, erről is lesz szó. Ez a mű azonban többféle módon is hasznos lehet a számodra. Ezért inkább úgy tekints rá, hogy azt mutatja be, hogyan lehetsz sikeres az életben. Az a kihívás, hogy a kötetben szereplő stratégiákat alkalmazd az életed számodra legfontosabb területein.

Nincs egy felesleges szó sem ebben a könyvben, ugyanakkor egyes részei talán jobban megérintenek. Néhány elv talán megkérdőjelezi a gondolkodásmódodat, a hitvilágodat, az értékeidet. Szándékosan úgy alakítottam ki ezeket az elveket, hogy egyetemesek legyenek, amelyeket mindenki alkalmazhat az élet minden területén.

Mindegyik fejezet szolgálhat számodra tanulsággal, legyél világklasszis sportoló, egy cég vezérigazgatója, az üzleti élet legújabb csillaga, szülő vagy egyetemi hallgató. Lehet, hogy a könyv hatására teljesen átalakítod az életedet. Az is lehet, hogy csak azokra a megjegyzésekre összpontosítasz majd, amely az életed azon területére vonatkozik, ahol lehetne javítani.

Biztos vagyok abban, hogy A Még Egyszer ereje megérint majd téged is, hiszen sok tekintetben én is pontosan olyan vagyok, mint te. Sokat változtam azóta, hogy elindultam ezen a mindent megváltoztató úton. Hozzád hasonlóan néha én is küszködtem. Tudom, milyen a pénz vagy a kapcsolatok miatt aggódni, vagy nem ismerni az életcélomat. Tudom, milyen az önbizalomhiány, milyen, amikor elvész a lendület, és azt nem tudom, valaha lehetek-e még boldog. Én is voltam annyira szegény, hogy nem tudtam kifizetni a vízszámlát abban a lakásban, ahol a feleségemmel laktunk.

Voltak egészségügyi problémáim.

Vesztettem el hozzám közel álló embereket.

Az évek során én is küzdöttem kétséggel, csalódottsággal, félelemmel és szorongással.

Úgy éltem a mindennapjaimat, hogy nem voltak válaszaim. Olyan helyekre jutottam el, ahol hiába kerestem volna kétségbeesetten a válaszokat.

Azt is tudom, hogy milyen érzés stresszes vagy diszfunkcionális családban élni. A könyvben majd mesélek arról, milyen személyes kihívásokkal kellett szembenéznem az alkoholista apám miatt, aki ugyanakkor a hősöm volt, és ez milyen hatással volt az önbecsülésemre.

Valójában annak, hogy ennyire tisztában vagyok azzal, hogyan fejlődhetek, talán az lehet az oka, hogy nagyon messziről indultam. Azért kellett megtanulnom, hogyan fejlődhetek, hogy elérjem az alapvonalat.

Mindebből származott azért jó is: megerősítette a hitem abban, hogy az emberek képesek alapjaiban megváltoztatni az életüket. Ennek saját magam is szemtanúja voltam, amikor láthattam, hogy az apám mennyit változott az évek során.

A Még Egyszer erejét azért is írtam, mert számtalan szenvedéssel, próbálkozással és bukással töltött év után megtanultam, mi kell a sikeres élethez. Alaposan megfizettem az árát, de már ismerem a válaszok egy részét, hogy mi kell a győzelemhez.

Közben szemtanúja voltam, ahogy jóbarátok és üzletfelek a győzelem helyett az általuk szórakozásnak vélt dolgot hajszolták. Sajnálatos módon ez összezavarta őket, és megfeledkeztek arról, hogy milyen jó érzés nyerni. Most rengeteg időt és energiát áldoznak arra, hogy eljussanak oda, ahová már rég el kellett volna jutniuk.

Az elején gyakran lemondtam a szórakozásról a győzelem érdekében. Az a legviccesebb az egészben, hogy hamar rájöttem: a győzelem maga is szórakozás. Sőt az egyik leggyakrabban idézett mondásom is így hangzik: „A győzelem szórakoztatóbb, mint maga a szórakozás.” Remélem, te is így gondolod majd, miután befejezted ezt a könyvet.

Harminc éve követem a mindennapjaimban mindazt, amit megtanultam, segít abban, hogy a legjobb életet élhessem. A Még Egyszer ereje segít abban, hogy megtaláld, miben vagy tehetséges, mihez van érzéked, mire vagy képes, hogy ezeket aztán a saját magad és a környezeted javára kihasználhasd.

Számos önfejlesztő könyvet olvastam, és a többségük ugyanazt ismételgeti. Nekem néhány fejezet után elment tőlük a kedvem. A Még Egyszer erejét tudatosan eltérő módon állítottam össze, a benne megosztott stratégiák és filozófiák egyedülállóak.

A Még Egyszer ereje megtanít arra, hogyan kombináld a tehetségedet pontos gondolatokkal és céltudatos lépésekkel. Ez elég muníciót szolgáltat, hogy elérd azokat célokat és eredményeket, amelyeket megérdemelsz. Minden egyes elv, amelyet ebben a könyvben megosztok veled, elképesztően jól működött az én életemben is. Természetesen nem feledkezem meg arról sem, hogy a szerencséből és isteni áldásból is kijutott nekem.

Ezeket az ajándékokat azonban te is megkaptad. De hozzám hasonlóan neked is keményen kell dolgoznod és nyitott szemmel járnod, ha változtatni szeretnél az életeden, ami gyakran nem megy majd könnyen. Sőt, minél nemesebb a cél és minél több változásra van szükség ahhoz, hogy ezt elérd, annál nagyobb ellenállásba ütközhetsz. Számíts erre – és számolj vele. De a megfelelő hozzáállással és elhatározással sokkal gyakrabban érhetsz el sikert, mint egyébként.

A Még Egyszer ereje tükrözi azt, hogyan éltem, hogyan fejlődtem, és hogyan változtattam meg az életem, hogy gazdagabb és boldogabb legyek, és tartalmas kapcsolatokat építhessek ki a számomra nagyon fontos emberekkel. Szeretném megosztani veled is azokat a tanulságokat, amelyeket én is megtanultam, hogy te is kihozhasd a legtöbbet az életedből.

Úgy olvasd A Még Egyszer erejét, mint egy kulcsot, amely felszabadítja a gondolataidat. Meg fogsz lepődni, hogy még egy gondolat és még egy cselekedet örökre megváltoztatja az életedet.

Ne feledd, te és én sok mindenben hasonlítunk.

Ha én meg tudom csinálni, neked is sikerülni fog.

1 Még Egy személyiség

Mondják, az idő megváltoztatja a dolgokat, de valójában neked kell megváltoztatni azokat.

Andy Warhol

A személyiséged átalakítása a legelső lépés ahhoz, hogy a Még Egy megjelenjen a gondolataidban és a tetteidben.

A személyiséged olyan erős és meghatározó erő, amely hatással van az eredményeidre az életed minden területén. A személyiséged határozza meg a sikereidet, a pénzügyeidet és a teljesítményed határait, illetve az érzelmeid, a kapcsolataid és az önértékelésed minőségét.

De mi is pontosan a személyiség? Én úgy határoznám meg, hogy azon gondolatok, fogalmak és meggyőződések összessége, amelyek belső énünk legőszintébb részei. A külvilágnak mutathatod másik arcodat vagy megjátszhatod magad, de ezekben a dolgokban nem tudsz hazudni saját magadnak. Legbelül tisztában vagy azzal, mi az igazság önmagadról.

Másképpen megfogalmazva a személyiség annyit jelent, hogy azt hisszük el magunkról, amit látunk magunkból.

De a személyiség paradox dolog. Sokan tisztában vannak azzal, hogy jelentősen javíthatnának az életükön, ha megváltoztatnák a személyiségüket. Többen azonban nem hajlandóak megtenni a szükséges lépéseket, még akkor sem, ha ez a saját érdeküket szolgálná.

Te hajlandó lennél feláldozni azt, aki vagy, azért, aki lehetnél? A válasz jó esetben határozott „igen!”. Ez logikus és nyilvánvaló lépés, és nem is igazán érthető, miért nem jutnak az emberek egyről a kettőre ebben a kérdésben. Nem azért születtél erre a világra, hogy egy faág legyél, vagy egy széndarab a földben. Az a küldetésed, hogy folyamatosan fejlődj, gyarapodj, és megtanuld, hogyan élhetsz teljes értékű, boldog életet. Ha így éled a mindennapjaidat, a személyiséged is meg fog változni.

A személyiséged azért fontos, mert ez a kulcs az élet számtalan remek dolgához. Ha kialakítasz Még Egy személyiséget, akkor lehetővé teszed, hogy belső üzenetekkel átvedd az irányítást, és nem hagyod, hogy külső erők vezessenek, amelyek talán már a születésed óta aláássák a boldogságodat.

A személyiség már gyermekkorban kialakul

A gyermek egy üres vászon. Befolyásolható, boldog és elfogadó.

Nincs okod azt hinni, hogy a külvilág fájdalmat akarna okozni neked. A szüleid, a családtagjaid, a barátaid, a tanáraid és ismerősök útmutatásait követve fokozatosan megtalálod a helyed a világban.

Az emberek többsége jó szándékkal fordul hozzád. Ez azonban nem jelenti azt, hogy minden egyes szavuk igaz. Nincs olyan, hogy valakinek mindig igaza van. Gyerekként elfogadsz majdnem mindent, amit mások mondanak, akár igazuk van, akár tévednek. A személyiséged része mindaz a jó és rossz, amivel mások hatással vannak rád. Sajnos védtelen voltál ezekkel szemben, hiszen a kritikai gondolkodásod még nem fejlődött ki, így nem voltak megfelelő eszközeid a túléléshez.

Ahogy egyre idősebb leszel, a személyiséged megerősödik. Ha valaki azt mondja, hogy nem vagy jó tanuló vagy nem vagy ügyes a sportban, akkor az is a személyiséged része lesz. Még mindig nem vagy képes arra, hogy elutasítsd azt, amit mások mondanak rólad. Mire felnőtté válsz, magadban hordozod ezeket a meggyőződéseket önmagadról. A személyiséged gyökeret eresztett. A korlátaid is a személyiséged részévé váltak, és annyira rögzültek, hogy már azt sem tudod, honnan származnak.

Ez elég nagy teher, nem igaz?

Mire olyan idős leszel, hogy megkérdőjelezd a személyiséged, addigra már hozzászoksz ahhoz a személyiséghez, amelyet akkor öltöttél magadra, amikor még nem volt más választásod. Persze ez azt is feltételezi, hogy tisztában vagy azzal, hogy a személyiséged mekkora hatással van rád. Sokan úgy élik le az életüket folyamatosan balszerencsében és sikertelenségben, hogy sohasem értik az okát.

A Még Egy gondolkodás elsajátítójaként te viszont tisztában lehetsz ezzel, és tevékenyen dolgozhatsz a személyiséged megváltoztatásán. Azt is elárulom, hogyan.

A személyiségtermosztát beállítása

Korábban már említettem a személyiségtermosztátot, de most szeretném részletesen is bemutatni, hogyan tudod a javadra fordítani.

A személyiséged olyan erő, amely irányítja az életedet, és szabályozza az eredményeidet. Éppen úgy, mint egy termosztát. A belső termosztát állítja be az életkörülményeidet.

Ha belépsz egy helyiségbe, ahol túl hideg vagy túl meleg van, a termosztáttal beállíthatsz egy számodra kellemes hőmérsékletet, függetlenül attól, hogy milyenek a külső körülmények. Lehet odakint 40 fok, de ha a termosztátot 25 fokra állítod, a légkondicionáló bekapcsol, lehűti a helyiség hőmérsékletét. Ugyanígy, ha kint fagypont körüli a hőmérséklet, a termosztát ugyanúgy 25 fokos meleget biztosít a környezetedben.

Az életed pontosan így működik. Ha a személyiséged 25 fokra van állítva, akkor bekapcsolod a légkondit, és lehűtöd az életedet arra a szintre, amire szerinted érdemes vagy. Mindig ez történik, amikor az eredményeid elkezdik meghaladni a személyiségedet. Öntudatlanul visszahűtöd az életedet arra a hőmérsékletre, amelyet véleményed szerint megérdemelsz.

A személyiséged – a termosztáthoz hasonlóan – a belső önértékelésedet szabályozza. Ez vezérli a tetteidet és az eredményeidet. Sokan azt feltételezik tévesen, hogy külső tényezők szabályozzák a termosztátjukat. Azt hiszik, hogy az határozza meg a személyiségüket, ha előléptetik őket, ha elvehetik életük szerelmét, vagy remek eredménnyel zárják egyetemi tanulmányaikat.

Ha nem fejleszted a személyiségedet, akkor idővel bekapcsolod az életed légkondicionálóját, és a hőmérséklet visszazuhan 25 fokra vagy más, nem kívánt beállításra, csak mert nem határoztad el, hogy milyen személyiséget szeretnél.

Ha azonban a megfelelő módon állítod be a termosztátot, akkor nem lesznek rá hatással a külső körülmények, azoktól függetlenül is sikereket érhetsz majd el.

Igazából lehetsz bármilyen tehetséges, ügyes, bármire képes lehetsz, ha ezek nem illenek a személyiségedhez, nem fogod elérni a kitűzött céljaidat. Ez az életed minden területére igaz.

Gondolj csak a személyiségedre, ha a testedzés kerül szóba. Tegyük fel, hogy valamikor leadtál tíz kilót. Azonban hiába voltak a birtokodban a legjobb diétás receptek és edzéstervek, egy évvel később ismét visszaszedted a túlsúlyt, ott vagy, ahonnan elindultál. Ennek oka, hogy a testedzés-személyiséged termosztátja alacsony fokozatra van állítva, és ezért nem zavar, hogy tíz kiló túlsúly van rajtad, és bármilyen keményen is próbálkozol, mindig visszatérsz az alacsonyabb beállításhoz.

Próbálkozhatsz bármilyen remek diétával vagy testedzéssel, ha a belső termosztátot nem a sikerre állítod, akkor vissza fogsz térni a korábbi szinthez, ami azt is jelenti, hogy nem fog zavarni, ha nem a megfelelő ételt eszed, vagy feladod a rendszeres testedzést. A külső körülmények segítségével állítod vissza magad arra a szintre, amit a belső állapotod szerint megérdemelsz.

Egy másik példa. Lehet, hogy jól állsz anyagilag, de egyszerűen képtelen vagy olyan pénzügyi helyzetet elérni, amit szerinted megérdemelsz. Szeretnéd, ha milliók lennének a bankszámládon. Amíg nem tekered fel a termosztátot, és nem hiszed el, hogy a személyiséged milliókat ér, a termosztát visszaállítja az életedet arra a szintre, amennyire a személyiséged taksálja önmagát, akkor is, ha egyébként megkeresed azokat a milliókat. Néhány éven belül pedig – hacsak nem módosítasz a belső termosztát beállításain – kedvezőtlenül is alakulhatnak a pénzügyeid.

Valószínűleg ilyen és hasonló helyzetekben neked is volt már részed.

Bőségesen hozzáférsz olyan információkhoz, tanácsokhoz vagy útmutatásokhoz, amelyekkel sikeres lehetsz az életed bármely területén. Ebből viszont az következik, hogy benned vannak azok a dolgok, amelyek gátolnak a sikerben. Ezért hiába cselekszel helyesen, nem éred el a kívánt eredményt.

Ne feledkezz meg erről a kulcsfontosságú tényről! Tudat alatt mindig találunk módot arra, hogy az önértékelésünk alapján visszatérjünk a termosztát által megállapított szintre.

Egyszerűen nem érheted el a maximumot a testedzés vagy az anyagiak terén, ha ezeken a területeken a termosztátot hűvösre állítod. A termosztát keretek köré szorít egészen addig, amíg ki nem alakítasz egy új identitást, amely előmozdítja a gyarapodást és a változást.

Persze, érhetsz el sikereket, és ez sok esetben meg is történik. De ha nem módosítasz a személyiségeden, a termosztát minden esetben visszavezet a személyiséged beállított értékéhez.

Az emberek általában ilyenkor a külső körülményekre hivatkoznak. Ismerősek neked is ezek a kifogások?

Meghúztam a hátam, nyolc hétig nem tudtam edzeni, és utána már nem érdekelt, hogy fitt legyek.

Megváltozott a gazdasági helyzet, egy rakás pénzt vesztettem a tőzsdén, így lemondtam az álmomról, hogy tízmilliós vagyonom legyen.

Ha a termosztátodat nem elég magasra állítod, ezeket a helyzeteket a véletlen egybeeséseknek, a karmának vagy a balszerencsének tulajdonítod. De nem erről van szó. Ha a termosztátodat megfelelően magas értékre állítottad, ezek csak átmeneti nehézségeket jelentenek.

A különbség közted, aki követi a Még Egy elveit, és mások között, hogy számodra ezek az akadályok csak döccenők a sikerhez vezető úton. Az átmeneti nehézségek nem jelenthetnek kifogásokat az örökös kudarcokhoz. Megvan benned a kitartás, hogy elérd azt a hőmérsékletet, amelyre a termosztátodat állítottad.

Ne feledd, a Még Egy hívőjeként gondolatban és tettekben is változnod kell. Ez a könyv nem az egyikről vagy a másikról szól. Együtt, összhangban kell változtatnod mindkettőn. Ha a gondolataid és a tetteid összhangban vannak, nem kell visszaállítanod a termosztátodat. Sőt, a legjobb helyzetben vagy, hogy felpörgesd azt, és elérd a megérdemelt eredményeket.

A személyiség megváltoztatásának három alapeleme

Ha elfogadod a koncepciót, hogy a személyiséged megváltoztatása elengedhetetlen az életed megváltoztatásához, akkor már csak egyetlen kérdést kell megválaszolni: Hogyan állíthatom be a termosztátot az új személyiség kialakításához? Ennek a folyamatnak három alapeleme van: a hit, a szándék és a kapcsolatok.

Hit

Máté evangéliumában olvasható: „Bizony mondom nektek, ha csak akkora hitetek lesz is, mint a mustármag, s azt mondjátok ennek a hegynek itt: Menj innét oda! – odamegy, s nem lesz nektek semmi sem lehetetlen” [Mt 17,20–21].

Semmi sem képes úgy hegyeket mozgatni, mint a hit. Ugyanez vonatkozik a termosztátod beállítására is, amivel a személyiségedet tudod megmozdítani. Ha hívő vagy, akkor függetlenül attól, hogy a kereszténységet, a buddhizmust, a hinduizmust, az iszlámot, a judaizmust vagy más vallást gyakorolsz, alapvetően abban hiszel, hogy az istened szeret téged.

A hitem részeként hiszek abban, hogy Isten DNS-éből származom. Így aztán abban is hiszek, hogy Isten nem azért teremtett, hogy alacsony hőfokra kapcsolt termosztáttal éljem a mindennapjaimat. Isten arra teremtett minket, hogy hitben gazdag és maximumra állított termosztáttal éljünk.

Sokan vallják, hogy hitben gazdag életet élnek, de mennyien mondhatják el azt, hogy életük minden részében jelen van Isten és a hit. Sok olyan embert ismerek, akikről tudom, hogy olvassák a Bibliát, templomba járnak, kedvesek és nyitott szívűek. De ők vajon a hitüket kiterjesztik a testedzésről, pénzügyekről, kapcsolatokról vagy éppen az üzleti életről szőtt elképzeléseikre? A válasz számos esetben „nem”.

A személyiség megváltoztatásának egyik kulcseleme, hogy engeded a hitednek, hogy hegyeket mozgasson az életed minden területén.

Szándék

Ha jó szándékkal cselekszünk, a lelkünk nem érez megbánást.

Anthony Douglas Williams

Gyakran találkozom olyanokkal, akik folyamatosan azon görcsölnek, hol tartanak az életükben, ahelyett hogy elismernék önmaguknak: új személyiség kialakításán dolgoznak. Ha magadra ismertél, akkor így csak a jelenlegi személyiségedet betonozod be – az alacsony hőmérsékletűt.

Te is szoktál így keseregni?

Sokkal többre értékelném magam, ha megkaptam volna azt az előléptetést.

Az életem kész katasztrófa, amióta három évvel ezelőtt elváltam.

Elbuktam, mert a járvány alatt csődöt kellett jelentenem.

Amikor így gondolkozol, akkor esélyt sem adsz arra, hogy összeszedd magad. Ez olyan hozzáállás, ami egyenesen bukáshoz vezet. Nem bánsz kesztyűs kézzel a legfontosabb személlyel – önmagaddal.

Ha így gondolkozol, negatív spirálba hajszolod magad, és minél lejjebb csúszol, annál nehezebb kikecmeregned, és új személyiséget kialakítanod. Beletörődsz abba, hogy folyton csalódott vagy, nem vágysz mások társaságára, és mások sem vágynak a tiédre.

Megkeseredés helyett inkább válts nézőpontot. Győzd meg magad, hogy a jó szándék és a segítségnyújtás vezérel, hogy jól menő üzletet vagy egy vastag bankszámlát szándékozol létrehozni. Szeretnél gondoskodni a hozzád közel állókról, miközben te is megérdemelsz egy szeretetteljes és gondoskodó kapcsolatot. Nézd meg, mi történik, ha az életed minden terén a jó szándék vezérel.

A szándékaid hatására az elméd létrehozza az új személyiségedet. Az agy azon dolgozik, amire utasítják. Ha azt mondod az agyadnak, hogy vonzó akarsz lenni, akkor olyan belső üzeneteket küld, amelyek a pozitív énedet táplálják, ennek pedig idővel új személyiség lesz az eredménye. A szándék az a valuta, amellyel letéteket helyezhetsz el a személyiséged bankjában, és nem kell aggódnod, hogy elfogy a tőke, és csődöt kell jelentened.

Kapcsolatok

Fontold meg T. F. Hodge szavait: „A környezetünk a belső világunkat tükrözi.”

Nem tarthatod alacsony hőmérsékleten önmagad, ha körülötted mindenki magas hőfokon izzik.

A közeli kapcsolat miatt te is magadévá teszed a környezetedben lévő emberek jellemvonásait, tetteit és hitét. Tudatosan és tudat alatt is az éned része lesz mindaz, amit a többiek tudnak vagy gondolnak.

Ezért kell olyan minőségi kapcsolatokat kialakítanod, amelyek közvetve vagy közvetlenül hozzásegítenek, hogy te is elérd azt a maximális hőfokot, amelyen üzemelned kellene.

Ehhez azonban hozzátartozik, ha fel akarod tekerni a saját termosztátodat és meg akarod változtatni a személyiségedet, akkor búcsút kell intened a nagyon alacsony hőfokra állított embereknek.

Igen, tudom, ez nem könnyű feladat. Amíg nincs helye az életedben a megfelelő kapcsolatoknak, addig olyan kapcsolatokban ragadsz, amelyek már rég nem jelentenek hasznot a számodra, csak visszatartanak.

Másik irányból is megközelítheted a dolgot: elutasítod, hogy más alacsony hőmérsékleten élje az életét, és te magad csavarod fel mások termosztátját. Ez különösen hasznos abban az esetben, ha családtagjaidról vagy évtizedes barátaidról van szó, akiknek nem inthetsz búcsút.

Mindennek a lényege az, hogy a személyiséged tükrözi a téged körülvevő emberekét. Ha olyan emberekkel veszed körül magad, akik felemelnek téged és a termosztátod hőmérsékletét, akkor a helyes úton jársz az új személyiséged felé.

Ha a három alapelemet a magadévá teszed, akkor már csak az önbizalmad szintjét kell beállítanod ahhoz, hogy megváltoztasd a személyiségedet.

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Noto Serif – Apache License 2.0
Petrona – SIL Open Font License
Playfair Display – SIL Open Font License
Sorts Mill Goudy – SIL Open Font License